32005R0075
L 015/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 75/2005 НА КОМИСИЯТА
от 18 януари 2005 година
за изменение на приложения I, II и III към Регламент (ЕИО) № 2377/90 за определяне на общата процедура за фиксиране на максималното съдържание на остатъчни вещества от ветеринарномедицински продукти в храните от животински произход, по отношение на моксидектин, линейните алкилбензен сулфонови киселини с дължина на алкиловата верига от С9 до С13, съдържащи най-малко 2,5 % вериги над С13, и ацетилизовалерилтилозина
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2377/90 на Съвета от 26 юни 1990 г. за установяване на процедура на Общността за определяне на максимално допустими граници на остатъчни вещества от ветеринарномедицински продукти в храните от животински произход (1), и по-специално членове 2, 3 и 4 от него,
като взе предвид становищата на Европейската агенция по медикаментите, формулирани от Комитета за ветеринарномедицинските продукти,
като има предвид, че:
(1)
Всички фармакологично активни вещества, използвани в Европейската общност във ветеринарномедицински препарати, предназначени за животни, отглеждани за производство на хранителни продукти, се оценяват съгласно Регламент (ЕИО) № 2377/90.
(2)
Моксидектин е включен в приложение I за животни от рода на едрия рогат добитък, овцете и конете относно мускулите, маста, черния дроб и бъбреците, но само за краве мляко. Сферата му на приложение трябва да обхване и овчето мляко
(3)
Линейните алкилбензен сулфонови киселини с дължина на алкиловата верига от С9 до С13, съдържащи най-малко 2,5 % вериги над С13, са включени в приложение II за едър рогат добитък, но само с локално предназначение. Необходимо е тяхната сфера на приложение да обхване и овцете.
(4)
Ацетилизовалерилтилозин фигурира в приложение I за животните от вида на свинете. За да могат да бъдат приключени научните изследвания за прилагането му при птиците, ацетилизовалерилтилозин трябва да бъде включен в приложение III, с изключение на птиците, които дават яйца за консумация от човека.
(5)
Необходимо е да се предвиди достатъчен срок преди влизането в сила на настоящия регламент, за да могат държавите-членки да извършат необходимите промени, съгласно настоящия регламент, в разрешителните за пускане на пазара на съответните ветеринарни медикаменти, които се издават по силата на Директива 2001/82/ЕО на Европейския парламент и на Съвета от 6 ноември за създаване на кодекс на Общността за ветеринарномедицински препарати (2).
(6)
Мерките, предвидени в настоящия регламент, са съгласувани със становището на Постоянния комитет по ветеринарномедицински продукти,
ПРИЕ НАСТОЯЩИЯ РЕГЛАМЕНТ:
Член 1
Приложения I, II и III към Регламент (ЕИО) № 2377/90 се изменят съгласно приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 20 март 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 януари 2005 година.